X'sitt t'ijiem dawk ta' rivelazzjoni! Ġrajja wara l-oħra li flimkien għamlu storja tajba! Fl-4 ta' Lulju daħlu Malta 291 refuġjat. Dak in-nhar stess, il-Prim Ministru qal li biħsiebu jibgħathom lura l-Libja minfejn ġew. Tmien t'ijiem wara, fit-8 ta' Lulju, il-Papa żar Lampedusa fejn appella biex 'nisimgħu d-dmugħ' tar-refuġjati. L-għada, 9 ta' Lulju, l-isqfijiet kattoliċi Maltin appellaw lill-gvern li "jkompli jwettaq politika ta' ospitalità". Fl-istess jum daħlu Malta 102 refuġjat ieħor. Fl-istess jum, għad ta' żgħażagħ minn 11-il għaqda mhux-governattiva ipprotestaw quddiem id-Depot tal-Pulizija biex ir-refuġjati ma jintbagħtux lura. Bl-istess skop, f'dak il-jum ukoll 69 avukat (aktarx ta' xejra nazzjonalista) għamlu protest ġudizzjarju kontra l-Prim Ministru u oħrajn. Fl-istess jum, il-Qorti Ewropea għad-Drittijiet tal-Bniedem iddeċidiet "temporanjament" li l-gvern m'għandux jibgħat ir-refuġjati lura. Filgħaxija tal-istess jum, il-Prim Ministru ħabbar li ġibed lura d-deċizjoni li jibgħat ir-refuġjati lura l-Libja. L-għada, 10 ta' Lulju, daħlu Malta 68 refuġjat ieħor. Sadattant, in-nies taqtqet fuq li taqtqet. Fuq Facebook, fuq Twitter, fit-triq u għand tal-grocer. Il-biċċa l-kbira minnhom, laburisti u nazzjonalisti, kienu leħen wieħed fi qbil ma' Joseph Muscat. Iva, il-"glandestini" għandhom jintbagħtu lura. Fost dawn in-nies kien hemm bosta faxxisti nkallati. Ħaġa tal-għaġeb, li kieku l-Papa m'għamilx dak il-ġest meraviljuż li l-ewwel vjaġġ tiegħu 'l barra mill-Vatikan ikun f'Lampedusa, proprju biex "jibki" fuq id-dgħajjes imkissra tar-refuġjati, din l-istorja ma kinetx tieħu xejra daqshekk ironika. Milli smajt u rajt jien stess, il-biċċa l-kbira tan-nies li kkummentaw fuq iż-żjara tal-Papa kellhom kliem ta' tifħir għalih ... imma ... imma ... Dejjem hemm dik l-'imma', hux?. Imma din u imma l-oħra. Tabilħaqq, ħafna 'nsara' Maltin (bħal xi wħud f'Lampedusa stess u anki f'inħawi oħrajn) donnhom għandhom il-kapaċità straordinarja li jaqdu f'ħin wieħed lil Alla u x-xitan! Il-verità hi li, bħalma hu mistenni mitt darba u elf, l-eżortazzjonijiet u l-ġesti ma jimpressjonawhomx. Jien smajt saħansitra saċerdoti (u saċerdoti nazzjonalisti, jekk ma tridx) jaqblu mija fil-mija ma' Joseph Muscat li r-refuġjati kellhom jintbagħtu lura! Xi 'nsara' lanqas il-kelma tal-isqfijiet tagħhom ma jistmaw. Li tgħaġġbek f'dan kollu hu x'livell ta' baxxezza kapaċi jaqa' poplu—nisrani u mhux—li minn zokortu hu mħarreġ fil-karità nisranija! Ibellħek kif nies li għadhom midħla tal-Knisja kapaċi jkollhom sentimenti razzisti u inumani bħal dawn! Jien nitnixxef nisma' u nara l-kliem moqżież li 'nsara' prattikanti u mhux li jikxfu ebusija hekk ħarxa tal-qalb u nuqqas assolut ta' ġenerosità! Ħaġa waħda hi ċara: li fejn jidħlu razziżmu u inumanità, mhemmx laburisti u nazzjonalisti jew insara u ateji. Il-ħruxija, bħall-imħabba, m'għandhiex limiti u fruntieri. Min-naħa l-oħra, hu ta' niket bla qies tara li, biex "inkunu iebsa mal-politiċi", kif qal il-Prim Ministru meta ħa d-deċiżjoni li jreġġa' lura r-refuġjati, kienu se jħallsu l-prezz waħxi b'ħajjithom ir-refuġjati nfushom. L-istess kienu għamlu l-imsejkna 223 Eretrej mibgħuta lura għat-tortura u l-mewt minn Tonio Borg f'Ottubru tal-2002. Dan kien żball kbir ta' Joseph Muscat. Hu li wiegħed gvern uman u ħanin għall-Maltin kollha, għala kien daqshekk qalil ma' nies imsieken li qed jaħarbu mill-għaks u l-qerda? Is-sitt ijiem ta' Lulju 2013 urewna dak li aktarx diġà konna nafu: li hemm xi ħaġa ħażina ħafna fil-qalb ta' dan il-poplu 'nisrani', mhedi bil-festi u l-purċissjonijiet. Hi qalb imħassra . Forsi joqgħod għalih kliem Kristu nnifsu: "Sewwa ħabbar Isaija fuqkom, ja nies ta' wiċċ b'ieħor, bħalma hu miktub: 'Dan il-poplu, bix-xufftejn biss jagħtini ġieħ, imma qalbhom hija 'l bogħod minni. Fiergħa hi l-qima li jagħtuni; jgħallmu duttrina li mhijiex għajr preċetti tal-bnedmin.' Hekk intom, twarrbu l-kmandamenti ta' Alla biex tħaddnu t-tradizzjoni tal-bnedmin" (Mk 7: 6–9).
Il-qalb imħassra ta' poplu 'nisrani'